Fatemplom Fesztivál - HRGlobe
Szakrális előadások, szabadtéri koncertek Magyarföldön.
Háromnapos fesztivál kezdődik pénteken Magyarföldön, az őrségi fennsíkon emelt fatemplom felszentelésének évfordulója alkalmából.
Az ökomenikus templomban késő éjszakába nyúló szakrális előadások váltják egymást, míg a templom környékén emelt színpadon neves együttesek adnak szabadtéri koncerteteket. A templom építésének évfordulója köré szerveződött fesztivál jó alkalom arra, hogy mind több ember ellátogasson Magyarföldre, és megismerje a hely szellemét – mondta Rátóti Zoltán, a fesztivál igazgatója.
A Rátóti Zoltán kezdeményezésére, civil összefogással épült ökumenikus templomot 2010. június 18-án szentelték fel. A következő esztendőben rendezték meg az első ünnepet, amely az évek során többnapos fesztivállá, az Őrség egyik kiemelkedő kulturális rendezvényévé vált.
A Fatemplom Fesztivál szabadtéri színpadának vendége lesz idén a Sebő-együttes, Charlie, a Fonó Zenekar, a Kaláka és a Budapest Bár is. Lackfi János és Gryllus Dániel Feldaraboljuk a végtelent című produkciójával érkezik Magyarföldre.
A fatemplomban az előadások pénteken a Rátóti Zoltán Klubzenekar fellépésével indulnak, majd Váray Lászlót és a Colombre Bandet láthatja a közönség, szombaton pedig – a templom építését a kezdetektől támogató – Sebestyén Márta és Sofia Labropoulou lép fel – emelte ki Rátóti Zoltán. Különleges színfoltja lesz a fesztiválnak a Magyar Honvédség Légierő Zenekara, amely szombaton és vasárnap térzenével köszönti a fesztiválozókat.
Szombaton katonai tiszteletadás mellett koszorúzási ünnepséget tartanak a település első világháborús hősi halottjának tiszteletére.
A fesztivált a hagyományok szerint vasárnap ökumenikus istentisztelet zárja, a szertartáson az egyházak képviselői mellett a fesztiválon fellépő művészek végeznek szolgálatot.
2017. július 7. 14:15
2019. július 3. 20:03